Wittebrood-nagmerrie: 'Hy kom huis toe' | Maroela Media
Wittebrood-nagmerrie: 'Hy kom huis toe'
Francois en Monique Palm. Foto: Facebook.
Francois Palm (24), die man wat verlede maand saam met sy vrou op pad huis toe ná hul wittebrood op die Abu Dhabi-lughawe voorgekeer is en verhoed is om na Johannesburg te reis, is op pad Suid-Afrika toe.
"Hy land vanmiddag 16:45 op OR Tambo. Ons gaan nou amper hier ry. Monique kan nie wag dat ons haar gaan oplaai nie," het Willem Palm, Francois se pa, aan Maroela Media gesê. Volgens Palm gaan Francois se skoonpa-hulle en sy suster ook saam lughawe toe.
Francois het Sondagaand sy paspoort ontvang en hulle kon blitsig 'n vlug bespreek. Maroela Media het vroeër berig dat Francois daar in 'n hof verskyn het en 'n boete van R24 000 opgelê is. Hy het ook 'n brief van die "palace of peace" nodig gehad wat deur die sjeik gestempel is voordat hulle sy paspoort aan hom sou terugbesorg. "Hy het nege dae vir daardie paspoort gewag" het Palm gesê.
Francois en sy vrou, Monique (24), is op 24 September deur Willem op hul familieplaas getrou. Francois het Monique die volgende dag op die lughawe verras met kaartjies na Phuket in Thailand en nie na Kaapstad soos hy haar laat glo het nie.
Francois en Monique Palm in Phuket. Foto: Facebook.
Hulle het via Abu Dhabi teruggevlieg van Thailand. Op 3 Oktober is daar twee .22-patrone in Monique se beursie op die lughawe in Abu Dhabi gevind. "Francois het gesê dis syne. Hulle gebruik .22-patrone in daardie lande om sluipmoorde mee uit te voer. Ons jag gereeld daarmee op die plaas en sy het net vergeet dat dit in haar beursie was," het Willem gesê.
Francois is daarna na die Khalifa-polisiestasie geneem en is sedertdien in die sorg van ander Suid-Afrikaners, wat bekend is aan die familie, daar vrygelaat. Volgens Willem is die amptelike klag wat teen Francois gelê is die besit van onwettige ammunisie.
Die gesin gaan die naweek 'n groot bring-en-braai hou vir Francois se familie en vriende om hom terug te verwelkom.
Abu Dhabi Wittebrood
Pta-vloede: Soektog na ma duur voort
Kapers skiet Jhb-man voor gesin dood
So bly vir julle part. Moet asb net nie vir die man vleis gee wat met 'n .22 geskiet is nie, ek het 'n redelike vermoede hy sal dit nie snaaks vind nie…